
A férfi és a női beszéd szóhasználati és szövegalkotási jellegzetességei

Dolgozatom témájául egy rendkívül érdekes témát választottam, nevezetesen a férfi és női kommunikációt, a „gyengébbik” és „erősebbik” nem közti nyelvhasználati különbségeket. Nap mint nap találkozunk vele, benne élünk, mégsem gondolkodunk el tudatosan azon, mit és hogyan mondunk. Dolgozatomban a szociolingvisztikától kezdve a nemek közti verbális és nonverbális eltéréseken át egészen a nyelvi norma változásáig, a diáknyelv és a nyelvi trágárság vizsgálatáig jutottam.
Dolgozatom elején bemutatom röviden a szociolingvisztikát és a gendernyelvészetet (szót ejtve a dominanciamegközelítésről és a differenciahipotézisről), hiszen a téma teljes körű megértéséhez e fogalmak tisztázása elengedhetetlen. Foglalkozom hangtani, alaktani és szókészletbeli, illetve műfajhasználati és pragmatikai különbségekkel is, rövid, életszerű példákkal szemléltetve azokat. Dolgozatom fontos részének tartom a feminista nyelvhasználatról szóló részt, hiszen ez a 21. század egyik egyre fontosabbá váló témája. Kitérek az eltérő verbális és nonverbális stílust magyarázó eltérő társadalmi szerepekre is, nem csupán nyelvileg, de szociológiai szempontból is körbejárva a témát. Dolgozatom részét képezik a mindenki által közismert sztereotípiák rövid áttekintései is (szőke nők, ki az uralkodó a kommunikáció során, pletykálkodás, sztenderd formák használata). Röviden foglalkozom a testbeszéddel is, hiszen ez a kommunikáció egy rendkívül érdekes szelete – bár erről önmagában külön dolgozatot lehetne írni.
Dolgozatom következő részében foglalkozom a diáknyelvvel és a nyelvi trágársággal, mint századunk egyik legalapvetőbb problémájával. Ebben a témakörben saját kutatásra is lehetőségem volt, érettségi előtt álló fiatalok körében végzett kérdőív segítségével helyenként igazolom, helyenként megcáfolom a káromkodással kapcsolatos hipotéziseimet.



